Gloomhaven

Gloomhaven (בתעתיק עברי: גלומהייבן) הוא משחק קופסה שיתופי מסוגת Dungeon crawler שפותח על ידי אייזק צ'יילדרס ויצא לאור על ידי Cephalofair Games בשנת 2017. המשחק מכיל קמפיין סיפורי רחב, המכיל 95 תרחישים ייחודיים, ו-17 מקצועות אותם ניתן לשחק. מאז יציאתו לאור המשחק זכה לשבחים רבים על ידי מבקרים, ותואר כאחד ממשחקי הקופסה הטובים ביותר בכל הזמנים.

 מהלך המשחק 
Gloomhaven הוא משחק קמפיין פנטזיה אסטרטגי, בו שחקנים משתפים פעולה במטרה לנצח בתרחישים שונים המייצגים קרבות. ישנם 95 תרחישיים שונים, רמת הקושי של תרחיש משתנה ביחס למספר השחקנים. הקמפיין מתאפיין בפורמט המורשת, כאשר השחקנים מדביקים מדבקות על הלוח כדי לציין נתונים שונים, ובנוסף יש קלפים ומעטפות חתומות אשר השחקנים פותחים כשהם מגיעים לשלבים מסוימים במשחק.

אף על פי שהמשחק הושווה לא מעט למבוכים ודרקונים ומשחקי Dungeon crawler אחרים, המשחק עצמו משתמש במכניקה שדומה יותר למשחקי יורוגיים המודרניים.

במהלך כל תרחיש, דמויות ומפלצות נעות על מפה המורכבת מאריחי משושה המייצגים לרוב צינוקים ומרתפים. בתחילת כל תור השחקנים בוחרים איש איש מידו שני קלפים לשחק באותו התור, לכל אחד מהקלפים יש חלק עליון וחלק תחתון, השחקנים צריכים לבחור קלף אחד בשביל לשחק את חלקו העליון ואת הקלף השני בשביל לשחק את חלקו התחתון. כל קלף מכיל פעולות שונות כמו, תנועה, ריפוי, תקיפה וכדומה. לעומת משחקים רבים המשתמשים בקוביות כדי לקבוע את הנתונים האקראיים של המפלצות, במשחק ישנה חבילת קלפים שעל פיה נקבעים נתוניהם של המפלצות באותו תור. לאחר מספר תרחישים, כאשר הקמפיין מתקדם, דמויות יכולות להשתדרג ולקבל יכולות חדשות, קלפים טובים יותר וכדומה.

 פיתוח ויציאה לאור 
Gloomhaven נוצר על ידי אייזק צ'יילדרס והעיצוב הוויזואלי נעשה על ידי אלכסנדר אליכב, ג'וש מק'דואל ואלווארו נבוט. צ'יילדרס התחיל לפתח את המשחק ב-2013, והתמקדה במטרה להוציא את המשחק ב-2015. את ההשראה למשחק הוא מייחס לסרטים ומשחקים שונים כגון: Final Fantasy, דיאבלו, ווילו, המבוך ובעיקר מבוכים ודרקונים.

המשחק נמכר תחילה דרך קמפיין קיקסטארטר משנת 2015 שגייס 386,104 דולר מ-4,904 תומכים. לאחר קבלת ביקורות חיוביות מאוד זמן קצר לאחר שחרור המשחק, קמפיין שני של קיקסטארטר הושק ב-4 באפריל 2017 שגייס כ-4 מיליון דולר מלמעלה מ-40,000 תומכים. המשחק שוחרר זמן קצר לאחר מכן לחנויות במחיר מומלץ של כ־140 דולר.

 הרחבות ומהדורות נוספות 
Gloomhaven: Forgotten Circles (מעגלים נשכחים), ההרחבה הראשונה של המשחק, שוחררה במהלך 2019. ההרחבה כללה דמות חדשה עם מקצוע משלה, 20 תרחישים חדשים המתמקדים בעיקר בספורהּ של הדמות החדשה, וחפצים ומפלצות נוספים. סיפור הקמפיין של ההרחבה מתרחש לאחר הקמפיין של Gloomhaven.

Gloomhaven: Jaws of the Lion (מלתעות האריה), היא גרסה מוקטנת של המשחק המקורי ששוחררה ביולי 2020 כמוצר בלעדי של טארגט, ורק לאחר זמן מה הגיעה לחנויות נוספות. הגרסה הזו של המשחק עוצבה בצורה נגישה יותר עבור קהל רחב יותר. הסיפור מתרחש לפני הקמפיין של המשחק המקורי, ובה השחקנים חוקרים מקרים של העלמויות בעיר. המשחק כולל 25 תרחישים חדשים, חמישה מהם מהווים בסיס התחלתי שנועד להקל על שחקנים חדשים להבין את המשחק. רוב רכיבי המשחק תואמים לרכיבים במשחק המקורי.

אסמודי ו-Flaming Fowl Studios שחררו מהדורה דיגיטלית של Gloomhaven עבור ווינדוס ב-17 ביולי 2019, ועבור macOS ב-25 בנובמבר 2021. תחילה המשחק שוחרר ב-Early access, וכלל רק חלק מן הדמויות, ויכולת לשחק ביחידות בלבד על מפות שנוצרו באקראיות. החל משנת 2021, אסמודי ו-Flaming Fowl הוסיפו תמיכה מלאה לכל 17 הדמויות ול-95 התרחישים ממשחק המקור, יחד עם תמיכה במשחק מרובה משתתפים.

במהלך האירוע Gloomhaven: Grand Festival ב־BackerKit שגייס מעל 5 מיליון דולר, הוצגו:
 Gloomhaven: Buttons and Bugs, משחק מינאטורות עבור שחקן יחיד ששוחרר באפריל 2024.
 Gloomhaven: Second Edition, גרסה מוגהת ומשודרגת של המשחק המקורי שעתידה להשתחרר במרס 2025.
 ספר משחק תפקידים.

Zen Studios שחררו שולחן פינבול של Gloomhaven ב-7 בדצמבר 2023.

 ביקורת 
Gloomhaven זכה לשבחים רבים ממבקרים, ואף שבר שיא בכך שהגיע למקום ראשון ברשימת המשחקים בעלי הדירוג הגבוה ביותר באתר משחקי הקופסה BoardGameGeek משנת 2017 ועד פברואר 2023. בנוסף, המשחק זכה בשישה פרסי "Golden Geek" באתר. אתר המשחקים Geek & Sundry שיבח את המשחק ותיאר אותו כבעל "עיצוב למופת". IGN הכתירו אותו כאחד ממשחקי הפנטזיה הטובים ביותר אי פעם. Ars Technica באופן דומה שיבחו את האסטרטגיה, המכניקה ואת המשחק ביחיד. Games Radar העניקו למשחק חמישה כוכבים וכינו אותו כ"Dungeon crawler השולחני האולטימטיבי", ו-Board Games Land תיארו את המשחק כ"יצירת מופת אמיתית". המשחק זכה גם להצלחה מסחרית, ונמכרו כבר כ-200,000 עותקים נכון למאי 2020.

 פרסים 
שנהפרסקטגוריהתוצאההערה2017Cardboard Republic Laurelsהמשחק החלוצי הטוב ביותר2017Golden Geek Awardהמשחק הטוב ביותרמשחק האסטרטגיה הטוב ביותרהמשחק השיתופי הטוב ביותרהמשחק היוזמתי ביותרהמשחק הטוב ביותר עבור שחקן יחידהמשחק התמטי הטוב ביותר2017International Gamers Awardאסטרטגיה כללית: מרובה משתתפים2018Origins Awardמשחק השנה2018Origins Game Fairמשחק הקופסה הטוב ביותר2018Scelto dai Goblinמשחק השנה2018SXSW Gaming Awardsמשחק השנה2021Golden Geek Awardאפליקציית משחק הקופסה הטובה ביותר

 המשך 
בשנת 2020, Frosthaven הושק כמשחק המשך עצמאי שנמכר תחילה בקמפיין קיקסטארטר. הקמפיין גייס קרוב ל-13 מיליון דולר, עם למעלה מ-83,000 תומכים, מה שהפך אותו לקמפיין הממומן ביותר עבור משחק בפלטפורמה, עד שמשחק התפקידים של הקוסמיר עקף אותו באוגוסט 2024. המשחק מתרחש במוצב צפוני קטן שהשחקנים כשכירי חרב נאבקים להגן עליו.

למשחק יצא הדפסה שנייה במהלך הקמפיין ב-BackerKit.

 הערות שוליים 

קטגוריה:משחקי לוח